b'\n_START_ARTICLE_\nVolubilis\n_START_SECTION_\nIstorija\n_START_PARAGRAPH_\nKasin\xc4\x97jimai parod\xc4\x97, kad \xc5\xa1i vietov\xc4\x97 buvo apgyvendinta neolito periodu. III a. pr. m. e. \xc4\x8dia egzistavo gyvenviet\xc4\x97, kurioje gyveno berberai, \xc5\xbeydai ir kartaginie\xc4\x8di\xc5\xb3 palikuonys. 40\xc2\xa0m. Romos imperatorius Kaligula prijung\xc4\x97 Volubil\xc4\xaf prie Romos imperijos \xc5\xbeemi\xc5\xb3. Miestas tapo tolimiausios imperijos provincijos Mauretania Tingitana administraciniu centru. Miestie\xc4\x8di\xc5\xb3 pagrindinis verslas buvo \xc5\xbeemdirbyst\xc4\x97 ir alyvuogi\xc5\xb3 aliejaus eksportas. Volubilio klest\xc4\x97jimo laikais mieste gyveno 20 t\xc5\xabkstan\xc4\x8di\xc5\xb3 gyventoj\xc5\xb3.\n_START_SECTION_\nArchitekt\xc5\xabra ir miesto pastatai\n_START_PARAGRAPH_\nMiestas pastatytas pagal tipi\xc5\xa1k\xc4\x85 rom\xc4\x97ni\xc5\xa1kos architekt\xc5\xabros pavyzd\xc4\xaf: Bazilika (ant jos kurios stogo dabar lizd\xc4\x85 susuko gandras), kuri tarnavo kaip trib\xc5\xabna garbing\xc5\xb3 sve\xc4\x8di\xc5\xb3 sutikimui, taip pat rom\xc4\x97ni\xc5\xa1kos vilos su grind\xc5\xb3 mozaikomis, forumo aik\xc5\xa1t\xc4\x97, Kapitolijus, baseinai ir termos (rom\xc4\x97ni\xc5\xa1kos pirtys). 217\xc2\xa0m. Romos imperatoriaus Karakalos ir jo motinos Julijos Domnos garbei pastatyta triumfo arka. Ji dekoruota itali\xc5\xa1ko marmuro kolonomis, o jos vir\xc5\xa1\xc5\xb3 puo\xc5\xa1\xc4\x97 bronzinis \xc5\xa1e\xc5\xa1i\xc5\xb3 arkli\xc5\xb3 kinkinys.\n_START_SECTION_\nVolubilio \xc5\xbelugimas\n_START_PARAGRAPH_\nIII a. rom\xc4\x97nai paliko miest\xc4\x85, o IV a. j\xc4\xaf sugriov\xc4\x97 \xc5\xbeem\xc4\x97s dreb\xc4\x97jimas. 682\xc2\xa0m. \xc5\xa0iaur\xc4\x97s Afrik\xc4\x85 prad\xc4\x97jo nukariauti arabai ir kai jie at\xc4\x97jo \xc4\xaf Volubilio apylinkes vietiniai berberai, \xc5\xbeydai dar kalb\xc4\x97jo lotyni\xc5\xa1kai. Po to dar daugyb\xc4\x99 kart\xc5\xb3 Volubilio griuv\xc4\x97sius drebino \xc5\xbeem\xc4\x97s dreb\xc4\x97jimai, kol 1755 m. Lisabonos \xc5\xbeem\xc4\x97s dreb\xc4\x97jimas galutinai palaidojo miesto griuv\xc4\x97sius po \xc5\xbeeme. XVIII a. didysis sultonas Mulai Ismailas i\xc5\xa1 apleisto miesto i\xc5\xa1ve\xc5\xbe\xc4\x97 kolonas ir beveik vis\xc4\x85 marmur\xc4\x85, kur\xc4\xaf panaudojo Mekneso miesto vart\xc5\xb3 ir savo r\xc5\xabm\xc5\xb3 statyboms. Po to apie Volubil\xc4\xaf buvo pamir\xc5\xa1ta.\n_START_SECTION_\nM\xc5\xabs\xc5\xb3 laikai\n_START_PARAGRAPH_\nXIX a. pabaigoje du Europos diplomatai, keliaudami po Volubilio apylinkes, atsitiktinai pasteb\xc4\x97jo rom\xc4\x97n\xc5\xb3 senov\xc4\x97s statini\xc5\xb3 liekan\xc5\xb3 fragmentus ir triumfo ark\xc4\x85. 1915\xc2\xa0m., kai Marokas jau buvo Pranc\xc5\xabzijos protektoratu, Volubilyje prasid\xc4\x97jo kasin\xc4\x97jimo darbai. 1997\xc2\xa0m. pagal pasaulio kult\xc5\xabrini\xc5\xb3\xc2\xa0\xe2\x80\x93 istorini\xc5\xb3 paminkl\xc5\xb3 paveldo konvencij\xc4\x85 Volubilis paskelbtas archeologiniu miestu ir \xc4\xaftrauktas \xc4\xaf UNESCO saugom\xc5\xb3 objekt\xc5\xb3 s\xc4\x85ra\xc5\xa1\xc4\x85.'